รัฐบาลไทย-ข่าวทำเนียบรัฐบาล-รัฐมนตรีว่าการกระทรวงยุติธรรม เร่งขับเคลื่อนคลินิกให้คำปรึกษาด้านจิตสังคมในระบบศาล ย้ำชัด! ยึดหลักการ “เปลี่ยนผู้เสพเป็นผู้ป่วย”
วันพฤหัสบดีที่ 21 กันยายน 2566
21/09/2566
รัฐมนตรีว่าการกระทรวงยุติธรรม เร่งขับเคลื่อนคลินิกให้คําปรึกษาด้านจิตสังคมในระบบศาล ย้ําชัด! ยึดหลักการ “เปลี่ยนผู้เสพเป็นผู้ป่วย”
รัฐมนตรีว่าการกระทรวงยุติธรรม เร่งขับเคลื่อนคลินิกให้คําปรึกษาด้านจิตสังคมในระบบศาล ย้ําชัด! ยึดหลักการ “เปลี่ยนผู้เสพเป็นผู้ป่วย”
ในวันพฤหัสบดีที่ ๒๑ กันยายน ๒๕๖๖ เวลา ๐๙.๐๐ น. พ.ต.อ.ทวี สอดส่อง รัฐมนตรีว่าการกระทรวงยุติธรรม เป็นประธานในพิธีเปิดการประชุมเชิงปฏิบัติการเพื่อขับเคลื่อนการดําเนินงานการให้คําปรึกษาด้านจิตสังคมในระบบศาล โดยมี นายกูเฮง ยาวอหะซัน เลขานุการรัฐมนตรีว่าการกระทรวงยุติธรรม นายธนากร คัยนันท์ รองเลขาธิการ ป.ป.ส. อธิบดีผู้พิพากษาภาค ๑-๙ ผู้แทนสํานักงานศาลยุติธรรม ผู้แทนกระทรวงสาธารณสุข ผู้แทนกระทรวงมหาดไทย ผู้แทนสํานักงานตํารวจแห่งชาติ อธิบดีและหัวหน้าศาลทั่วประเทศ เข้าร่วมประชุมกว่า ๓๐๐ คน ณ ห้องประชุมแกรนด์ บอลรูม โรงแรมเซ็นจูรี่ พาร์ค กรุงเทพมหานคร
พ.ต.อ.ทวี สอดส่อง รัฐมนตรีว่าการกระทรวงยุติธรรม กล่าวว่า การดําเนินงานให้คําปรึกษาด้านจิตสังคมในระบบศาล เป็นนโยบายสําคัญของรัฐบาลในการแก้ไขปัญหายาเสพติดตามประมวลกฎหมายยาเสพติด ที่กําหนดให้ศาลพิจารณาคดีโดยคํานึงถึงการสงเคราะห์มากกว่าการลงโทษจําคุก หรือเปลี่ยนโทษจําคุกเป็นการใช้วิธีการเพื่อความปลอดภัยตามประมวลกฎหมายอาญา หรือการคุมประพฤติตามมาตรา ๕๖ มาใช้แทนการลงโทษ หรือส่งตัวจําเลยเข้ารับการบําบัดรักษา ถือเป็นการจัดการปัญหายาเสพติดโดยยึดหลักการ “เปลี่ยนผู้เสพเป็นผู้ป่วย” อย่างมีประสิทธิภาพสามารถกลับสู่สังคมอย่างมีคุณภาพ และพัฒนาทักษะความสามารถให้เข้าสู่ภาคแรงงานต่อไป ถือเป็นหมุดหมายสําคัญในการขับเคลื่อนการดําเนินงานของคลินิกให้คําปรึกษาด้านจิตสังคม และการแก้ปัญหายาเสพติดของประเทศอย่างยั่งยืน
นายธนากร คัยนันท์ รองเลขาธิการ ป.ป.ส. กล่าวว่า สํานักงาน ป.ป.ส. มีบทบาทสําคัญในการสนับสนุนการขับเคลื่อนการให้คําปรึกษาด้านจิตสังคมในระบบศาลมาอย่างต่อเนื่องตั้งแต่ปี ๒๕๕๗ จนถึงปัจจุบัน ภายใต้ความร่วมมือของสํานักงานศาลยุติธรรมและสํานักงาน ป.ป.ส. ผ่านบันทึกข้อตกลงว่าด้วยความร่วมมือเพื่อการดําเนินงานให้คําปรึกษาด้านจิตสังคมแก่ผู้ต้องหาหรือจําเลยคดียาเสพติดในระบบศาล ส่งผลให้ศาลทั่วประเทศเข้าร่วมโครงการเป็นจํานวนมาก โดยในปี ๒๕๖๖ มีศาลจังหวัด ศาลแขวง ศาลเยาวชนและครอบครัว และศาลไม่สังกัดภาคทั่วประเทศ เข้าร่วมโครงการรวม ๑๖๓ แห่ง โดยในปี ๒๕๖๗ มีเป้าหมายในการขยายเพิ่มเป็น ๑๘๙ แห่ง ทั่วประเทศ
จากการประชุมในครั้งนี้ ถือเป็นการแลกเปลี่ยนเรียนรู้แนวทางการดําเนินงานที่ประสบความสําเร็จจากผู้บริหารศาล ผู้พิพากษา และบุคลากรที่รับผิดชอบงานในแต่ละศาลทั่วประเทศ รวมทั้งรับมอบนโยบายจากผู้บริหารสํานักงานศาลยุติธรรม เพื่อนําไปพัฒนาระบบการให้คําปรึกษาด้านจิตสังคมแก่ผู้ต้องหาคดียาเสพติดและคดีความรุนแรงในครอบครัวให้มีประสิทธิภาพมากยิ่งขึ้น โดยผู้ต้องหาที่เข้าร่วมโครงการจะได้รับโอกาสในการให้คําปรึกษาอย่างต่อเนื่องจากนักจิตวิทยา นักสังคมสงเคราะห์ และบุคลากรที่มีความรู้ความสามารถในการยุติหรือแก้ไขปัญหา ตลอดจนส่งเสริมให้ผู้รับคําปรึกษาเข้าใจปัญหาสามารถตัดสินใจแก้ไขปัญหา และพัฒนาตนเองด้วยวิธีการที่ถูกต้องเหมาะสม ส่งผลให้ลดโอกาสที่ผู้กระทําผิดไม่ร้ายแรงจะแปรสภาพเป็นอาชญากร ได้ตระหนักและปรับเปลี่ยนชีวิต สามารถดําเนินชีวิตอยู่กับครอบครัว รวมถึงศึกษาต่อและประกอบอาชีพได้ตามปกติ ลดการกระทําผิดซ้ํา ส่งผลต่อการแก้ปัญหานักโทษล้นคุกได้ ทั้งนี้ทุกคนสามารถร่วมเป็นส่วนหนึ่งในการแก้ไขปัญหายาเสพติดได้ ด้วยการแจ้งเบาะแสยาเสพติด ผ่านสายด่วน ป.ป.ส. โทร. ๑๓๘๖ ฟรี ๒๔ ชั่วโมง